广达楼赋（以珠帘无隔露为韵）
李濯 (Tang)
圣人定天保。据皇图。法乾坤之正位。当河洛而建都。閟宸居于斗极。立象魏于天衢。明堂㨖云。可以恭祖考之配。土圭测景。可以验盈缩之符。盖将以同光日月。比德唐虞。以为损之又损。不可取则观象。不壮不丽。安可威戎耀胡。乃蒇匠石。命班输。审曲之官必萃。明中之士载驱。建崇楼于阙下。耸飞阁于城隅。谅维新以朴斲。盖仍旧之规模。因子来而悦使。岂殚力以为娱。材露桐柏。阶骈珷玞。应龙蜿蟺以骧宇。猛兽赑屃以乘桴。明珰藻耀于悬井。朱鸟鶱翻于薄栌。璇题景曜。银榜霞铺。及丽谯而崛起。謺井干以相扶。月透榱璧。星悬网珠。莫不功侔造化。妙尽洪纤。雉堞相望而闇连宫阙。门闱广达而俯接闾阎。德阳傍倚。少室前瞻。散春光于玉户。拥佳气于珠帘。桂栋连云。巢仪彩凤。蓂枝擢秀。影伴初蟾。若乃皇舆戾止。羽卫龙趋。召西园之花萼。奏北里之笙竽。湛尧樽而百辟和畅。皦舜乐而四海欢愉。穷欢浃日。宴乐成需。下金屋之仙伎。出琼楼之艳姝。飞曼唱则众类斯洽。激清声则烦忧自无。皇情穆然。圣虑夕惕。数路必达。四门广辟。撤悬损膳。捐金抵璧。惧侈心之有萌。恐浇俗之未革。乃延直史。引词客。正八音。稽六籍。以为深居内视。不足以观政化。是用发号施令。将欲以省力役。虑一物之乖所。念九重而斯隔。故坐衢室以观谤。登总章而侧席。乃命遒人以劝农。宣木铎以徇路。求大隗之至道。示赫胥之太素。乐俗安居者皤皤而鼓腹。啜粟饮水者熙熙而含哺。抚薰风。歌湛露。开罪洛阳之狱。望气大庭之库。象乎帝先。廓我鼎祚。巍巍乎应天地之变通。荡荡乎作皇王之轨度。